खाटूश्यामजी/सीकर. देशभर में लाखों लोगों के आराध्य खाटूश्यामजी का सालाना मेला सीकर जिले के खाटू कस्बे में शुरू हो गया है। हजारों लोग खाटू से 17 किमी दूर रींगस कस्बे से पैदल यात्रा करते हुए बाबा के मंदिर में पहुंच रहे हैं। रींगस से श्रीश्याम मंदिर तक भक्तों के लिए कालीन बिछाया गया है, ताकि नंगे पांव चलने में कोई परेशानी नहीं हो।
श्याम बाबा का लक्खी फाल्गुनी वार्षिक मेला मंगलवार को शुरू हुआ। मेला 9 मार्च तक भरेगा। मंदिर कमेटी के अध्यक्ष मोहनदास सिंह चौहान, मंत्री प्रतापसिंह चौहान एवं कोषाध्यक्ष श्यामसिंह चौहान ने भगवान कृष्ण की प्रतिमा के समक्ष दीप जला मेले की शुरुआत की।
कोलकाता से आंएगे फूल
कमेटी के अध्यक्ष मोहनदास महाराज ने बताया कि मेले के दौरान श्याम प्रभु के शृंगार के लिए फूल राजधानी ट्रेन से कोलकाता से दिल्ली आएंगे। वहां से सड़क मार्ग से खाटूधाम पहुंचेंगे। पहले प्रत्येक मेले पर हवाई मार्ग से बाबा के फूल आते थे, लेकिन अब राजधानी ट्रेन से फूल आएंगे। कमेटी के कोषाध्यक्ष श्यामसिंह ने बताया कि कनौज से रूह, गुलाब व इत्र आता है। इससे बाबा को स्नान कराया जाता है।
कमेटी के मंत्री प्रतापसिंह चौहान ने कहा कि रींगस से पैदल यात्रा करते श्याम भक्त जैसे ही चारण मेला मैदान में पहुंचेंगे तो चंदन नगर की विद्युत लाइटों से दूधिया रोशनी की सजावट में अलग-अलग देवों की जगमगाती झांकियों के दर्शन होंगे।
भगवान कृष्ण गोपाल ग्वालपाल के रूप में चाइनीज रंग-बिरंगे फूलों से सजे सिंह द्वार पर गायों के संग दर्शन देंगे। मेले के दौरान लाया गया भोग का प्रसाद मंदिर में दर्शनों के बाद निकास द्वार पर रखी प्रसाद की टंकियों में स्वयं भक्त ही चढ़ाएंगे।
hin_Deva awa_Deva bho_Deva hin_Deva hin_Deva hin_Deva